En patrulje fra Sydsjælland og Lolland-Falsters Politi har lørdag nat skudt og dræbt en person i Høng i Vestsjælland, skriver Sydsjælland og Lolland-Falsters Politi i en pressemeddelelse.

Den Uafhængige Politiklagemyndighed har nu overtaget sagen og man bekræfter, at manden er død

- Vi bliver kontaktet klokken 04.42 af politiet, som oplyser om skudepisoden hvor en mand er ramt i brystet. Manden afgår ved døden kl. 05.21, siger specialkonsulent ved Den Uafhængige Politiklagemyndighed, Janus Rasmussen til DR Nyheder.

Bil fra forsvaret

Janus Rasmussen oplyser desuden, at skudepisoden fandt sted klokken 04.16 efter en såkaldt eftersættelse af en bil.

Under politijagten, som startede i Slagelse, var der flere påkørsler mellem flugtbilen og to politibiler. Til sidst ender biljagten i en villahave på Finderupvej i Høng. Det var her føreren af bilen efterfølgende blev skudt.

- Betjentene har været ude af bilen, da de afgiver skud. Jeg ved, at der bliver afgivet varselsskud, men nærmere omstændigheder ved jeg ikke, siger Janus Rasmussen, til DR Sjælland.

Flugtbilen er fra forsvaret, men der er ikke noget, som tyder på, at føreren af bilen er soldat, fortæller presseofficer hos Værnsfælles Forsvarskommando, Henrik Mortensen.